સરલાબહેન સ્નેહાને ઘણીવાર તેમની સાથે અધ્યયન કેંદ્રમાં આવવાનું કહે છે જેથી વિચારોને થોડી જુદી દિશા મળે. દરવખતે સ્નેહા ‘આજે નહી’ કહી વાતને ત્યાં જ અટકાવી દે. એ દિવસે રવિવર હતો અને અધ્યયન કેન્દ્રમાં આવવા માટે ફરી સરલાબહેને સ્નેહાને આગ્રહ કર્યો, ‘ સ્નેહા ત્યાં પ્રવચનમાંથી તને ખૂબ સાંત્વન મળશે. આ જોને મને જ, પ્રીતના મૃત્યુ વખતે વેરવિખેર થઈ જવાની અણી ઉપર જ હું હતી ત્યારે જ મેં પંડિતજીનું મૃત્યુ ઉપરનું પ્રવચન સાંભળ્યું અને મારી મૃત્યુ તરફ એક નવી જ દ્રષ્ટી ખૂલી. ઈશ્વર અને કુદરત તરફથી મળતાં પ્રત્યેક આઘાતને સમજીને જીવવાનું મને બળ મળ્યું. તું એકવાર આવ બેટા, તારી ઉપર થયેલા અત્યાચારો ભૂંસાવાનાં તો નથી, પરંતુ એ વિચારોનો સામનો કઈ રીતે કરવો તેનું કદાચ માર્ગદર્શન તેમની પાસેથી મળેય ખરું.’